

# РЕПУБЛИКА БЪЛГАРИЯ

Министър на земеделието, храните и горите

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от**

**Румен Порожанов – министър на земеделието, храните и горите**

**Относно:** Проект на Постановление на Министерския съвет за изменение и допълнение на Наредбата за условията и реда за прилагане на схема за предоставяне на плодове, зеленчуци, мляко и млечни продукти в учебните заведения – Схема ”Училищен плод” и Схема „Училищно мляко“

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за изменение и допълнение на Наредба за условията и реда за прилагане на схема за предоставяне на плодове, зеленчуци, мляко и млечни продукти в учебните заведения – Схема ”Училищен плод” и Схема „Училищно мляко“.

На основание Регламент (ЕС) № 1308/2013 на Европейския парламент и на Съвета от 17 декември 2013 година [за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007](https://eur-lex.europa.eu/legal-content/BG/AUTO/?uri=celex:32013R1308) (ОВ L 347, 20.12.2013 г.) от 2017/2018 учебна година двете училищни схеми „Училищен плод“ и „Училищно мляко“ се прилагат в България като обединена схема за предлагане на плодове, зеленчуци, мляко и млечни продукти в детските градини и училищата. Целта на схемата е насърчаване на здравословното хранене на децата, подобряване на хранителните им навици и увеличаване на възможностите за пазарна реализация на мляко, млечни продукти, плодове и зеленчуци в страната.

Прилагането на схемата е на база Национална стратегия за прилагането на схема за предлагане на плодове, зеленчуци, мляко и млечни продукти в детските градини и училищата в Република България от учебната 2017/2018 до учебната 2022/2023 година включително (стратегията) и е уредено в Наредба за условията и реда за прилагане на схеми за предоставяне на плодове и зеленчуци и на мляко и млечни продукти в учебните заведения - схема „Училищен плод“ и схема „Училищно мляко“, приета с Постановление на Министерския съвет № 251 от 27.09.2016 г. (наредбата).

Действащата нормативна уредба предвижда организацията на приемането, съхранението и раздаването на продуктите в учебното заведение да се организира от директора и да се осъществява от персонала на училището/детската градина. Практиката по прилагане на схемите показа, че училищата с по-голям брой доставки срещат затруднения да се справят самостоятелно с изброените дейности, тъй като не разполагат с достатъчно персонал. В наредбата е необходимо да се предвиди възможност дейностите на територията на училищата да могат да се осъществяват от лице, с което одобреният заявител е сключил договор, съгласуван с директора на съответното училище.

Предвидена е възможността доставчиците да се разплащат с лицето, което ще осъществява дейностите по договора. Дейностите на територията на училищата могат да се осъществяват от лицето, което извършва дейността по хранене на учениците в училищния стол или бюфет или от друго лице и с което одобреният заявител е сключил договор, съгласуван с директора на съответното училище. Разходите за приемане, съхранение и раздаване на продуктите в училищата ще бъдат част от помощта, която получават доставчиците, след представяне на доказателства за извършването им. Предложеният размер на помощта е в размер до 0,07 лв. за индивидуална порция на всеки ученик.

Средствата за обезпечаване на този разход ще бъдат в рамките на определения за схемата бюджет.

С проекта на Постановление на Министерския съвет за изменение и допълнение на Наредбата за условията и реда за прилагане на схема за предоставяне на плодове, зеленчуци, мляко и млечни продукти в учебните заведения – Схема ”Училищен плод” и Схема „Училищно мляко“ се поставят следните цели:

* Предоставяне на възможност за определяне на лице, което да приема, разпределя и отговаря за съхранението на продуктите по схемата;
* Създаване на основание за сключване на договор за дейностите по приемане, разпределяне и съхранение на продуктите по схемата, включително и за възстановяването на разходите за извършването им.

Поставените цели са в съответствие с приоритетите и целите на Програмата за управление на правителството на Република България за периода 2017- 2021 г. и по-специално на мярка 610:Ефективно усвояване на средствата по Първи стълб на Общата селскостопанска политика (ОСП).

Предложените промени в Наредбата за условията и реда за прилагане на схема за предоставяне на плодове, зеленчуци, мляко и млечни продукти в учебните заведения – Схема ”Училищен плод” и Схема „Училищно мляко“ ще доведат до по-ефективна организация при прилагане на схемите в училищата.

Приемането и прилагането на проекта на Постановление няма да доведе до пряко и/или косвено въздействие върху държавния бюджет. Прилагането на схемите ще бъде съфинансирано със средствата, които са заложени в бюджета на Държавен фонд „Земеделие”. Промените в наредбата, във връзка с новите изисквания, не налагат допълнителни разходи за нейните адресати. Към проекта на Постановление е приложена финансова обосновка за актове, които не оказват пряко и/или косвено въздействие върху държавния бюджет, съгласно чл. 35, ал. 1 т. 4, б. „б“ от Устройствения правилник на Министерския съвет и на неговата администрация.

С проекта на постановление не се транспонират актове на ЕС, поради което не е необходимо да бъде изготвена таблица за съответствието с правото на ЕС.

Съгласно чл. 26, ал. 3 и 4 от Закона за нормативните актове проектът на постановление заедно с проекта на доклад, частичната предварителна оценка на въздействие и становището на дирекция „Модернизация на администрацията“ на Министерския съвет са публикувани на интернет страницата на Министерството на земеделието, храните и горите и на Портала за обществени консултации със срок от 14 дни. Прилагането на тази разпоредба, определяща по-кратък срок, произтича от необходимостта да се гарантира успешното изпълнение на схемата през текущата учебна година. В схемите са включени около 300 000 ученици от 2 500 училища в цялата страна и 372 заявители. Доставките вече са започнали и липсата на регулация за допълнително договаряне ще окаже негативно влияние върху цялостното прилагане на схемата, а директорите на училищата с по-голям брой доставки ще изпаднат в ситуация да не могат да изпълнят основни изисквания.

В съответствие с чл. 26, ал. 5 от Закона за нормативните актове справката от проведената обществена консултация е публикувана на интернет страницата на Министерството на земеделието, храните и горите и на Портала за обществени консултации.

Проектът на Постановление на Министерския съвет за изменение и допълнение на Наредбата за условията и реда за прилагане на схема за предоставяне на плодове, зеленчуци, мляко и млечни продукти в учебните заведения – Схема ”Училищен плод” и Схема „Училищно мляко“ е съгласуван по реда на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 47а от Закона за прилагане на общата организация на пазарите на земеделски продукти на Европейския съюз и чл. 8 от Устройствения правилник на Министерския съвет и на неговата администрация предлагам Министерският съвет да приеме приложения проект на Постановление на Министерския съвет за изменение и допълнение на Наредбата за условията и реда за прилагане на схема за предоставяне на плодове, зеленчуци, мляко и млечни продукти в учебните заведения – Схема ”Училищен плод” и Схема „Училищно мляко“.

**Приложения:**

1. Проект на Постановление на Министерския съвет;

2. Частична предварителна оценка на въздействието;

3. Становище от дирекция „Модернизация на администрацията“ по частичната предварителна оценка на въздействието;

4. Финансова обосновка;

5. Справка за отразяване на постъпилите становища;

6. Справка от проведената обществена консултация;

7. Постъпилите становища

8. Проект на съобщение за средствата за масово осведомяване.

С уважение,

**РУМЕН ПОРОЖАНОВ**

*Министър*